Majandussektorite jooksvate tulude ja kulude saldona 1995. aastal kujunenud kodumaine sääst oli püsihindades ligikaudu võrdne 1994. aasta omaga, sest pingelise eelarve tõttu vähenes avaliku sektori sääst tunduvalt. Suurenesid majapidamiste (1994. aastal 11, 1995. aastal 14% tuludest) ja ettevõtete säästud. Viimaste lõplik suurus saab selgeks suvel, pärast auditeeritud bilansside analüüsi. Ettevõtete sääste reinvesteeriti eelkõige kulunud põhivara asendamiseks, kuigi põhivarasse paigutatud omavahendite osatähtsus vähenes ja pangalaenude osa suurenes. Kui 1994. aastal tehti 66% investeeringutest põhivarasse ettevõtete omavahendite arvel, siis 1995. aastal 58%. Välja oli laenatud ligi 70% avaliku sektori ja majapidamiste hoiustena finantssektorisse kaasatud vahenditest.